சிறீ சுவசுதானி

**சிறீ சுவசுதானி** (*Shree Swasthani*) என்பது ஓர் இந்து தெய்வமாகும். பரமேசுவரிதேவியின் மற்றொரு வடிவமாகவும், நற்பேறு, நல்வாழ்வு  மற்றும் சக்திக்கு பொறுப்பான தெய்வமாகவும் இத்தெய்வம் கருதப்படுகிறது. தை மாத பவுர்ணமி முதல் மாசி மக சுக்ல பவுர்ணமி வரை உள்ள புனித மாதத்தில் நேபாளத்தில்  அர்ப்பணிப்புடன் வழிபடப்படுகிறது. இந்தப்புனித மாதத்தில் இத்தகைய சடங்குகளைப் பின்பற்றியதன் விளைவாக, பலருடைய விருப்பங்கள் ஈடேறிப் பலனளித்தன. கதைகளை வாசிப்பதன் வாயிலாக, பலருடைய வாழ்வில் அன்னை தெய்வம் ஏற்படுத்திய மாற்றங்களை நாம் அறிந்துகொள்ள இயலும். ஆனால், அன்னையை வழிபட்டு, அன்னையின் அருளால் மனநிறைவு பெற்ற மக்கள் இன்னும் பல்லாயிரக்கணக்கில் உள்ளனர். சிறீ சுவசுதானி அளவற்ற அன்பு செலுத்தும் ஒரு தாயாகவும் பக்தர்களை ஒருபோதும் தவறான பாதையில் செல்ல விடமாட்டாள் என்றும் பக்தர்களால் நம்பப்படுகிறது.

## சுவசுதானி விரதக் கதை

'சுவசுதானி விரதக் கதை' என்பது ஒரு மாத காலத்திற்கு, அதாவது பெரும்பாலும் சனவரி மற்றும் பிப்ரவரி மாதங்களில், தினமும் பாராயணம் செய்யப்படும் ஓர் இந்து சமயக் கதையாகும்.

இந்நூலில் 31 அத்தியாயங்கள் உள்ளன. இவை பல்வேறு கடவுள்கள் மற்றும் பெண் தெய்வங்களின் வாழ்க்கை வரலாற்றை விவரிக்கின்றன. இக்கதையில் சுவசுதானி தேவி மற்றும் சிவபெருமானின் வரலாறு முதன்மையாக மையப்படுத்தப்பட்டுள்ளது. தூய உள்ளம் கொண்ட பக்தர்கள் ஆழ்ந்த பக்தியுடன் வேண்டும் வரங்களை அற்புதமாக அருளும் இந்து தெய்வமாக சுவசுதானி தேவி போற்றப்படுகிறாள். இப்புனித நூல் 'நேபாள மண்டலப் பகுதியில் தோன்றியதாகும். இந்நூலின் கதைக்கருவானது 'லிங்க புராணம்' அல்லது 'சுகந்த புராணம்' ஆகியவற்றிலிருந்து பெறப்பட்டதாகக் கருதப்படுகிறது.

## பண்டிகை
பொதுவாக   நேபாள சகாப்தத்தின் பொகேலா  மாதத்தில் முழு நிலவு நாளில் தொடங்கி, அடுத்த முழு நிலவு நாளில் திருவிழா முடிவடையும். நேபாள சம்பத்தின் இந்து நாட்காட்டி படி பொதுவாக சனவரி மாதத்தில் தொடங்கி  பிப்ரவரி மாதத்தில் இத்திருவிழா முடிவடையும். ஒவ்வொரு நேபாள குடும்பத்திலும் 31 ஆம் நாள் வரை ஒவ்வொரு இரவும் குடும்ப உறுப்பினர்கள் ஒன்றுகூடி,  ஒவ்வொரு நாளும் கதையின் ஒரு அத்தியாயத்தை வாசிப்பார்கள். இந்த ஒரு மாத கால திருவிழாவில், குடும்ப நல்வாழ்வுக்காக அல்லது நல்ல கணவன் அல்லது மனைவியைப் பெறுவதற்காக, குறிப்பாக சில ஆண்கள் உட்பட பெண்கள் மாதம் முழுவதும் உண்ணாவிரதம் இருப்பார்கள். இந்த விழா ஒரு அசுவமேத யாகத்துடன் நிறைவடைகிறது. பக்தர்கள் இரவு முழுவதும் சிவனை வழிபடுகிறார்கள்.

திருவிழா முடிந்ததும், நாளின் முடிவைக் குறிக்க பல்வேறு வகையான உணவுகள் தயாரிக்கப்படுகின்றன. ஒவ்வொரு பொருளும் 108 துண்டுகளாக இருக்க வேண்டும் என்று நம்பப்படுகிறது. பூக்களும் கூட 108 எண்னிக்கையில் இருக்க வேண்டும்.  எட்டு திருமணமான ஆண்களுக்கு அவை வழங்கப்பட வேண்டும். கணவன் இல்லையென்றால் ஒரு மகனுக்கு; மகன் இல்லையென்றால் ஒரு நண்பரின் மகனுக்கு; நண்பன் இல்லையென்றால் உண்ணாவிரதப் பெண் அதை அருகிலுள்ள ஆற்றில் முறையாக விட வேண்டும்.

இந்த விழா உண்மையில் 30 நாட்கள் உண்ணாவிரதம் இருக்கும் ஒரு சடங்காகும். உள்ளூர் நேபாள மொழியில் 'அப்சன் சோனேகு''(விருப்பத்தைத் தேர்ந்தெடுப்பது)' என்றும், நேபாளத்தில் 'பிரதா'-விரதம் என்றும் இத்திருவிழா அழைக்கப்படுகிறது. இந்த ஒரு மாத கால விரதத்தை மேற்கொள்ள ஆர்வமுள்ளவர்கள் தன்னார்வத்துடன் உண்ணாவிரதம் இருப்பார்கள். பாரம்பரியமாக, சுவானிகா - காத்மாண்டு பள்ளத்தாக்கின் உள்ளூர்வாசிகள் - இந்த விரதத்தைக் கடைப்பிடிக்கின்றனர். சுவானிகா என்பது சக்வோ (சங்கு), குவோபா (பக்தபூர்), யாலா, (படான்), யென் (காத்மாண்டு), போண்டேசு -போட்டான் (பனேபா), பலந்தி (பனாட்டி), பாம்பி (பார்பின்) போன்ற உள்ளூர் கிராமங்கள், நகரங்கள் மற்றும் நகரங்களைக் குறிக்கிறது. குறிப்பாக நேவார்களின் சில சாதிகளைச் சேர்ந்தவர்கள் இந்த விரதத்தை மேற்கொள்கின்றனர். 

இன்றைய சூழலில், பக்தர்கள் நேவார் மக்களுக்கு மட்டும் மட்டுப்படுத்தப்படவில்லை. நாடு முழுவதிலுமிருந்து மற்றும் அனைத்து இந்து சாதிகளிலிருந்தும் பக்தர்கள் உள்ளனர். பிராமணர் மற்றும் சேத்ரி சமூகங்களைச் சேர்ந்த பக்தர்கள் ஆண்டுதோறும் அதிகரித்து வருகின்றனர். விரதத்தின் போது, ​​கடவுள் மாதவநாராயணன் வழிபடப்படுகிறார். விரதம் சைவம் மற்றும் வைணவம் ஆகியவற்றின் கலவையாகத் தெரிகிறது.

## மேற்கோள்கள்

பகுப்பு:இந்து பெண் தெய்வங்கள்